Document ID: 32001R0150

32001R0150
L 024/10
SLUŽBENI LIST EUROPSKE UNIJE
UREDBA KOMISIJE (EZ) br. 150/2001
od 25. siječnja 2001.
o utvrđivanju detaljnih pravila za primjenu Uredbe Vijeća (EZ) br. 104/2000 u pogledu kazni koje se primjenjuju na organizacije proizvođača u sektoru ribarstva za nepravilnosti interventnog mehanizma, te izmjeni Uredbe (EZ) br. 142/98
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 104/2000 od 17. prosinca 1999. o zajedničkom uređenju tržišta proizvodima ribarstva i akvakulture (1), a posebno njezin članak 21. stavak 8., članak 23. stavak 5., članak 24. stavak 8., članak 25. stavak 6. i članak 27. stavak 6.,
budući da:
(1)
Uredbom (EZ) br. 104/2000, kojom je stavljena izvan snage Uredba Vijeća (EEZ) br. 3759/92 (2) s učinkom od 1. siječnja 2001., predviđa se niz interventnih mehanizama dostupnih organizacijama proizvođača. Zajednica mora odrediti kazne za nepravilnosti u okviru tih interventnih mehanizama kako bi se spriječile prijevare i osiguralo pošteno postupanje prema organizacijama proizvođača među državama članicama.
(2)
Uredbom Vijeća (EZ, Euratom) br. 2988/95 (3) predviđa se okvir za istovjetne provjere te upravne mjere i kazne za nepravilnosti u vezi sa zakonodavstvom Zajednice.
(3)
Treba utvrditi vrste nepravilnosti na koje se odnosi ova Uredba.
(4)
Primjenjive kazne moraju biti razmjerne stupnju nepravilnosti i temeljiti se na objektivnim i provjerljivim kriterijima. Kako bi se osiguralo da se vodi računa o stupnju odgovornosti, potrebno je izricati strože kazne za namjerno počinjene nepravilnosti ili one uzrokovane ozbiljnim nemarom. Za nepravilnosti s ograničenim financijskim posljedicama organizaciju proizvođača ne smije se kazniti potpunim povlačenjem prava na potporu, već samo razmjernim smanjenjem.
(5)
Komisiju je potrebno obavijestiti o nepravilnostima interventnih mehanizama kako bi se osigurao povrat točnih iznosa u proračun Zajednice.
(6)
Budući da su kazne iz Uredbe Komisije (EZ) br. 142/98 od 21. siječnja 1998. o utvrđivanju detaljnih pravila za dodjelu kompenzacijske naknade za tunu namijenjenu prerađivačkoj industriji (4) uključene u ovu Uredbu, primjereno je Uredbu (EZ) br. 142/98 na odgovarajući način izmijeniti.
(7)
Mjere predviđene u ovoj Uredbi u skladu su s mišljenjem Upravljačkog odbora za proizvode ribarstva,
DONIJELA JE OVU UREDBU:
Članak 1.
Ovom se Uredbom utvrđuju kazne za nepravilnosti iz članaka 21., 23., 24., 25. i 27. Uredbe (EZ) br. 104/2000 o utvrđivanju interventnih mehanizama financijske naknade za povlačenje, potpore za prijenos, potpore za privatno skladištenje i kompenzacijske naknade za tunu (dalje u tekstu „interventni mehanizmi”).
Članak 2.
Za potrebe ove Uredbe primjenjuju se sljedeće definicije:
(a)
„gospodarski subjekt” iz članka 1. stavka 2. Uredbe (EZ, Euratom) br. 2988/95 znači organizacija proizvođača ili jednog od njezinih članova;
(b)
„interventna cijena” znači jedna od sljedećih cijena sukladno korištenom interventnom mehanizmu:
i.
cijena povlačenja utvrđena u skladu s člankom 20. Uredbe (EZ) br. 104/2000;
ii.
prodajna cijena Zajednice utvrđena u skladu s člancima 22. i 25. Uredbe (EZ) br. 104/2000;
iii.
cijena za samostalno povlačenje s tržišta utvrđena u skladu s člankom 24. Uredbe (EZ) br. 104/2000;
iv.
prag intervencije iz članka 27. Uredbe (EZ) br. 104/2000.
Članak 3.
1. Ako nepravilnost uključuje iznose manje od 5 % godišnje potpore koju je organizacija primila u okviru tog mehanizma, država članica zadržava iznos do 20 % interventne cijene koja se primjenjuje na količine dotičnog proizvoda, ovisno o ozbiljnosti povrede s financijskog stajališta.
2. Ako nepravilnost uključuje iznose između 5 % i 10 % godišnje potpore koju je organizacija primila u okviru tog mehanizma, država članica zadržava iznos između 30 % i 50 % interventne cijene koja se primjenjuje na količine dotičnog proizvoda, ovisno o ozbiljnosti povrede s financijskog stajališta.
3. Ako nepravilnost uključuje iznose preko 10 % godišnje potpore koju je organizacija primila u okviru tog mehanizma, država članica zadržava iznos između 60 % i 80 % interventne cijene koja se primjenjuje na količine dotičnog proizvoda, ovisno o ozbiljnosti povrede s financijskog stajališta.
4. U slučaju namjerne nepravilnosti ili one izazvane ozbiljnim nemarom kako je utvrdila država članica, država članica zadržava svu potporu na koju organizacija proizvođača ima pravo u okviru tog mehanizma za dotičnu ribolovnu godinu. Ako se utvrdi da je nepravilnost počinjena namjerno, država članica neće dodijeliti pomoć u okviru tog mehanizma za sljedeću godinu.
5. Zadržani iznosi i druge sankcije predviđene ovim člankom ne smatraju se kaznenim sankcijama.
Članak 4.
1. Iznos koji se zadržava u skladu s člankom 3. vraća se državi članici iz jamčevine koju je položila organizacija proizvođača ili se odbija od potpore dodijeljene za sljedeću ribolovnu godinu.
2. Iznosi koje država članica zadržava ili koji joj se vraćaju knjiže se u korist Europskog fonda za usmjeravanje i jamstva u poljoprivredi.
3. Države članice svakog mjeseca izvješćuju Komisiju o slučajevima u kojima su primijenile odredbe članka 3.
Članak 5.
Članak 9. Uredbe (EZ) br. 142/98 briše se.
Članak 6.
Ova Uredba stupa na snagu sedmog dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 25. siječnja 2001.

Labels: 3
10
11
6